জুতোয় লুকিয়েছিল সাপ! পা গলাতেই ছোবল, মৃত্যু ইঞ্জিনিয়ারের

ওয়েব ডেস্ক: জুতোর (Slipper) ভেতর লুকিয়ে ছিল সাপ (Snake)। সেই সাপ কামড়ে (Bite) দিল পায়ে। তাতেই অদ্ভুতভাবে মৃত্যু হল এক ইঞ্জিনিয়ারের (Software Engineer Death)। বেঙ্গালুরুর (Bengaluru) বান্নারঘাটা এলাকায় ঘটল এই চাঞ্চল্যকর ঘটনা। সেখানে সাপের কামড়ে মৃত্যু হল এক সফটওয়্যার ইঞ্জিনিয়ারের। মৃতের নাম মঞ্জু প্রকাশ। অসতর্ক মুহূর্তে সাপ লুকিয়ে ছিল তাঁর স্লিপারে। সেটিই হয়ে উঠল মৃত্যুফাঁদ।

পরিবার ও পুলিশ সূত্রে জানা গিয়েছে, রবিবার সন্ধ্যায় মঞ্জু প্রকাশ বাড়ির বাইরে বেরিয়েছিলেন জুস কিনতে। ফেরার পর তিনি দরজার বাইরে রাখা নিজের ক্রক্স স্লিপার পরে ঘরে প্রবেশ করেন। কিন্তু অজান্তেই সেই স্লিপারের ভেতরে আশ্রয় নিয়েছিল একটি সাপ। সেখান থেকেই ঘটে যায় অঘটন।

আরও পড়ুন: ফের কেরলে অ্যামিবার হানা! মৃত ২

আগে থেকেই তাঁর ডান পায়ে আগেই স্নায়ুর সমস্যা ছিল। তাই সেদিন পায়ে সংবেদনশীলতা হারিয়ে ফেলেছিলেন মঞ্জু। সেই কারণেই সাপের ছোবল টের পাননি তিনি। কামড় খাওয়ার পরও স্বাভাবিকভাবে ঘরে ঢুকে নিজের রুমে ঢুকে শুয়ে পড়েন। কিছুক্ষণ পর বাড়ির আরেকজন তাঁর স্লিপারের ভেতর সাপ দেখতে পান এবং সঙ্গে সঙ্গে খবর দেন। মৃতের বাবা ঘটনাস্থলে এসে সাপটিকে সরিয়ে দেন। এরপর ছেলের রুমে গিয়ে তাঁকে ডাকতে গেলে দেখা যায় তিনি অচেতন অবস্থায় শুয়ে আছেন।

তৎক্ষণাৎ তাঁকে স্থানীয় একটি বেসরকারি হাসপাতালে নিয়ে যাওয়া হলে চিকিৎসকরা মৃত ঘোষণা করেন। চিকিৎসকদের প্রাথমিক অনুমান, সাপের বিষ শরীরে ছড়িয়ে পড়ায় মৃত্যু হয়েছে মঞ্জু প্রকাশের। বিশেষজ্ঞদের মতে, বর্ষার সময় এ ধরনের ঘটনা বেড়ে যায়। সাপ প্রায়শই আশ্রয়ের খোঁজে মানুষের জুতো, আলমারি বা শোওয়ার ঘরের কোণে ঢুকে পড়ে।